Informácia o vzdelávaní štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva
v nadväznosti na zavedenie systému EDIS v roku 2005

Uznesením vlády Slovenskej republiky č. 1101/2004 zo dňa 16. novembra 2004 boli prijaté zásady vzdelávania štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva v nadväznosti na zavedenie systému EDIS (Rozšírený decentralizovaný implementačný systém – Extended Decentralised Implementation System).
 Cieľom schváleného materiálu bolo zabezpečiť, aby sa v štátnej správe uskutočňovalo kvalitné a efektívne vzdelávanie súčasných i nových štátnych zamestnancov, pracujúcich v oblasti fondov Európskeho spoločenstva (fondov v prechodnom období, štrukturálnych fondov a Kohézneho fondu) v nadväznosti na zavedenie systému EDIS, teda v podmienkach, keď Európska komisia už neudeľuje predbežný súhlas na prípravu a implementáciu projektov na čerpanie finančných prostriedkov z týchto fondov.
Akreditáciou implementačných agentúr Slovenskej republiky v rámci EDIS sa zabezpečuje plynulý prechod od predvstupových ku Kohéznemu a štrukturálnym fondom. Pod vzdelávaním v nadväznosti na EDIS, teda rozumieme vzdelávanie štátnych zamestnancov plniacich úlohy v oblastiach spojených s implementáciou fondov  Európskeho spoločenstva. 
V súlade s uvedeným cieľom materiál Zásady vzdelávania štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva v nadväznosti na zavedenie systému EDIS vymedzil jednotný systémový rámec pre prípravu, realizáciu a hodnotenie predmetného vzdelávania. Uvedený rámec vzdelávania je plne v súlade so systémovým prístupom ustanoveným zákonom o štátnej službe a rozpracovaným v  Stratégii vzdelávania v štátnej službe prijatej uznesením vlády č. 669/2003. Jednotlivé prvky systému vzdelávania sú podrobnejšie rozpracované v Koncepcii vzdelávania štátnych zamestnancov, prijatej uznesením vlády č. 79/2004. 
Uvedený materiál poskytol, okrem deviatich zásad vzdelávania, návrhy obsahového zamerania v prílohách č. 1 - 3,  vzorové projekty vzdelávania a rámcové programy vzdelávania v prílohách č. 4 – 6. 
Uznesenie vlády Slovenskej republiky č. 1101/2004, úlohou č. B 2, uložilo predsedovi Úradu pre štátnu službu predložiť na rokovanie vlády SR vyhodnotenie vzdelávania štátnych zamestnancov pracujúcich v oblasti európskych záležitostí a finančných prostriedkov ES v nadväznosti na zavedenie systému EDIS.
Predkladaný materiál prináša prehľad vzdelávacích aktivít a počtu vzdelávaných štátnych zamestnancov za obdobie od 1. 1. 2005 do 31. 12. 2005 jednotlivo za každý ústredný orgán štátnej správy (pozri prílohu). 

Aktivity ministerstiev a ostatných ústredných orgánov štátnej správy

Podľa zásady č. VI sú služobné úrady pri zabezpečovaní  vzdelávania v nadväznosti na EDIS autonómne a postupujú v súlade so svojimi potrebami a možnosťami s prihliadnutím na zásadu č. I (Úspešné čerpanie finančných prostriedkov z fondov Európskeho spoločenstva je eminentným záujmom Slovenskej republiky a v tomto kontexte vzdelávanie v tejto oblasti je prioritou vzdelávania na služobných úradoch). 
Vzdelávanie štátnych zamestnancov pracujúcich v oblasti európskych záležitostí a finančných prostriedkov ES možno podľa obsahového zamerania členiť na: základné, odborné a všeobecné.
Vzdelávanie základné a odborné, uvedené v prílohe, bolo zabezpečované účasťou zamestnancov na vzdelávacích podujatiach organizovaných celým radom tuzemských i zahraničných vzdelávacích organizácií, zo zahraničných to boli napríklad:

•	Lazar Consulting,
•	European Consultant Organisation, Brusel,
•	Vysoká škola verejnej správy - Ecole nationale d´administration (ENA),
•	Eurostat,
•	Infostat.

Početné vzdelávacie aktivity organizovali aj niektoré ústredné orgány štátnej správy boli to najmä:

•	Úrad vlády Slovenskej republiky,
•	MF SR, 
•	ÚŠS.

V oblasti všeobecného vzdelávania bolo realizované najmä rozvíjanie negociačných schopností, diplomatický protokol, projektový manažment, manažment času, počítačových zručností, a jazyková príprava. 

Vzdelávanie štátnych zamestnancov pracujúcich v oblasti európskych záležitostí a finančných prostriedkov ES sa realizovalo najmä zväčša nasledovnými formami vzdelávania: 

a)	odborné semináre a kurzy,
b)	stáže a študijné pobyty,
c)	jazykové kurzy,
d)	kurzy a semináre v rámci twinngových projektov,
e)	účasť na konferenciách, pracovných fórach, medzinárodných sieťach.

Záverom konštatujeme, že v roku 2005 služobné úrady realizovali vzdelávanie zamestnancov v zmysle svojich potrieb a dostupných finančných prostriedkov. V spolupráci so zahraničnými vzdelávacími organizáciami sa realizovali aj vzdelávacie aktivity bez nároku na finančné prostriedky služobných úradov určených na vzdelávanie.

Aktivity Úradu pre štátnu službu

V oblasti odborného vzdelávania zorganizoval Úrad pre štátnu službu v roku 2005 tri dvojdňové semináre v spolupráci s francúzskou Vysokou školou verejnej správy - Ecole nationale d´administration (ENA), Strediskom pre európske štúdie v Štrasburgu (CEES) a Inštitútom pre verejnú správu. Základné údaje o seminároch uvádza nasledujúca tabuľka:

Počet 
   ŠZ	Názov vzdelávacej aktivity	Lektori –
  experti	Počet dní	Dátum	
32	Kohézny fond, fondy EÚ a decentralizované riadenie (EDIS)	ENA	2	14-15/04/05	
32	Komitológia v Európskej únii	MP SR
MP FR	2	19-20/05/05	
43	Analýza SWOT v štrukturálnych fondoch	ENA	2	13-14/10/05	

V oblasti všeobecného vzdelávania zorganizoval Úrad pre štátnu službu kurz francúzskeho jazyka v spolupráci s Francúzskym inštitútom pod názvom: „Vzdelávanie vo francúzskom jazyku pre zástupcov Slovenskej republiky – „délégueés capitales“, ktorý je primárne učený  pre štátnych zamestnancov – účastníkov pracovných skupín Rady Európy a pracovných komisií Európskej únie. Úrad je koordinátorom tohto projektu vo vzťahu k služobným úradom ministerstiev a ústrednej štátnej správy. Okrem toho sa podieľa na logistickom zabezpečení tohto projektu.
Projektu sa v roku 2005 zúčastňovalo 307 štátnych zamestnancov z uvedených ministerstiev a z ústredných orgánov štátnej správy, okrem ministerstva obrany Slovenskej republiky, ktoré má vlastné vzdelávacie zariadenie a vzdeláva viac v problematike NATO.

•	Ministerstvo zahraničných vecí Slovenskej republiky,
•	Ministerstvo hospodárstva Slovenskej republiky,
•	Ministerstvo vnútra  Slovenskej republiky,
•	Ministerstvo financií Slovenskej republiky,
•	Ministerstvo kultúry Slovenskej republiky,
•	Ministerstvo zdravotníctva Slovenskej republiky, 
•	Ministerstvo práce, sociálnych vecí a rodiny Slovenskej republiky,
•	Ministerstvo školstva Slovenskej republiky,
•	Ministerstvo životného prostredia Slovenskej republiky,
•	Ministerstvo pôdohospodárstva Slovenskej republiky,
•	Ministerstvo dopravy, pôšt a telekomunikácií Slovenskej republiky,
•	Ministerstvo výstavby a regionálneho rozvoja Slovenskej republiky,
•	Ministerstvo spravodlivosti Slovenskej republiky,
•	Štatistický úrad Slovenskej republiky,
•	Protimonopolný úrad,
•	Úrad vlády Slovenskej republiky,
•	Úrad normalizácie, metrológie a skúšobníctva Slovenskej republiky,
•	Úrad  priemyselného vlastníctva,
•	Úrad pre štátnu službu,
•	Národná rada Slovenskej republiky,
•	Národná banka Slovenska.
Uznesenie vlády Slovenskej republiky č. 1101/2004, úlohou č. B 1, uložilo predsedovi Úradu pre štátnu službu zorganizovať benchmarkingový seminár za účasti všetkých rezortov, najvýznamnejších vzdelávacích inštitúcií a Úradu pre štátnu službu s cieľom vymeniť si doterajšie skúsenosti z realizácie vzdelávania štátnych zamestnancov pracujúcich v oblasti európskych záležitostí a finančných prostriedkov ES v nadväznosti na zavedenie systému EDIS.
Seminár sa uskutočnil dňa 16. novembra 2005 v Úrade pre štátnu službu. Zúčastnilo sa ho 11 štátnych zamestnancov odborníkov pracujúcich v oblasti fondov EÚ, 12 špecialistov vzdelávania z ministerstiev a ostatných ústredných orgánov štátnej správy, 10 zástupcov najvýznamnejších vzdelávacích inštitúcií, ktoré vzdelávajú v oblasti fondov EÚ a 4 zástupcovia Úradu pre štátnu službu.
So samostatným príspevkom (buď v rámci diskusie, alebo ako osobitný bod programu) vystúpili: 1 odborník pracujúcich v oblasti fondov EÚ, 5 špecialistov vzdelávania ÚOŠS, 5 zástupcov vzdelávacích inštitúcií a 1 zástupca Úradu pre štátnu službu. Do diskusie sa zapojilo 28 účastníkov seminára.
Nie menej významným cieľom seminára bolo nadviazanie nových kontaktov medzi zúčastnenými stranami. Za týmto účelom mali účastníci k dispozícii zasadaciu miestnosť aj po skončení oficiálnej časti seminára na dvojstranné rozhovory, počas ktorých mali možnosť vymeniť si podrobnejšie informácie o odprezentovaných prístupoch s cieľom maximálneho využitia skúseností svojich kolegov z iných služobných úradov. Okrem toho bol účastníkom poskytnutý zoznam kontaktov na všetkých účastníkov seminára. 
Viacerí účastníci seminára vysoko oceňovali túto iniciatívu Úradu pre štátnu službu a vyjadrovali nádej na jej pokračovanie a ďalšie prehlbovanie, lebo významným spôsobom prispela k zefektívneniu vzdelávania štátnych zamestnancov pracujúcich v oblasti európskych záležitostí a finančných prostriedkov ES v nadväznosti na zavedenie systému EDIS.

Konkrétne zastúpenie služobných úradov a vzdelávacích inštitúcií:

a)	Odborníci pracujúci v oblasti fondov EÚ: Ministerstvo pôdohospodárstva Slovenskej republiky, Ministerstvo financií  Slovenskej republiky, Ministerstvo dopravy, pôšt a telekomunikácií Slovenskej republiky , Ministerstvo spravodlivosti Slovenskej republiky, Ministerstvo vnútra Slovenskej republiky, Ministerstvo práce, sociálnych vecí a rodiny Slovenskej republiky, Úrad vlády Slovenskej republiky, Štatistický úrad Slovenskej republiky, Úrad geodézie, kartografie a katastra Slovenskej republiky, Úrad pre normalizáciu, metrológiu a skúšobníctvo Slovenskej republiky.
b)	Špecialisti vzdelávania: Ministerstvo financií SR, Ministerstvo dopravy, pôšt a telekomunikácií SR, Ministerstvo spravodlivosti Slovenskej republiky, Ministerstvo vnútra Slovenskej republiky, Ministerstvo hospodárstva Slovenskej republiky, Ministerstvo výstavby a regionálneho rozvoja Slovenskej republiky, Ministerstvo školstva Slovenskej republiky, Ministerstvo práce, sociálnych vecí a rodiny Slovenskej republiky, Štatistický úrad Slovenskej republiky, Úrad pre štátnu službu, Úrad pre normalizáciu, metrológiu a skúšobníctvo Slovenskej republiky, Úrad vlády Slovenskej republiky.   
c)	Vzdelávacie inštitúcie: Európsky vzdelávací inštitút, Inštitút pre verejnú správu, Univerzita Komenského v Bratislave Centrum ďalšieho vzdelávania, Centrum vzdelávania Ministerstvo práce, sociálnych vecí a rodiny SR, Agroinštitút Nitra, Vysoká škola ekonómie, manažmentu a verejnej správy v Bratislave, Slovenská technická univerzita Materialovo-technologická fakulta, Ústav vedecko-technických informácií pre pôdohospodárstvo Nitra.

V roku 2006 bude Úrad pre štátnu službu pokračovať v realizácií prebiehajúcich projektov:
1.	v spolupráci s francúzskou Vysokou školou verejnej správy - Ecole nationale d´administration (ENA) a strediskom pre európske štúdie v Štrasburgu (CEES) v rámci projektu COCOP, ktorý je financovaný z prostriedkov francúzskej vlády, zorganizuje v spolupráci s Inštitútom pre verejnú správu tri dvojdňové semináre na tému štrukturálnych fondov EÚ,
2.	kurz francúzskeho jazyka v spolupráci s Francúzskym inštitútom pod názvom: „Vzdelávanie vo francúzskom jazyku pre zástupcov Slovenskej republiky – „délégueés capitales“.

Vzhľadom na to, že ide o prioritnú oblasť vzdelávania Úrad pre štátnu službu v roku 2006 rozšíri vzdelávacie aktivity o nasledovné oblasti:
 
1.	v rámci projektu Modernizácia slovenskej štátnej a verejnej služby, ktorý v súčasnosti prebieha v Úrade pre štátnu službu je vyhradený jeden zo štyroch komponentov práve na rozvoj administratívnych kapacít s cieľom zabezpečiť účinnú účasť na rozhodovacom procese EÚ,
2.	jedným z troch prioritných programov strategického partnerstva Úradu pre štátnu službu a vzdelávacích inštitúcií je vzdelávací program pre štátnych zamestnancov, ktorí sa zúčastňujú rokovaní  pracovných skupín EÚ, 
3.	v  spolupráci s Európskym inštitútom verejnej správy (EIPA) pripravuje Úrad pre štátnu službu na rok 2006 dva semináre, z ktorých jeden bude na tému: finančný manažment štrukturálnych fondov EÚ.

Úrad pre štátnu službu sa v roku 2006 zameria v rámci kontroly procesu vzdelávania na služobných úradoch na dodržiavanie zásad vzdelávania štátnych zamestnancov pracujúcich v oblasti európskych záležitostí a finančných prostriedkov Európskeho spoločenstva v nadväznosti na zavedenie systému EDIS.